  Туспуктэм: vk.com (Министерство по физической культуре и спорту УР) Майя Бывальцева Удмуртиысь спортсменъёс суй-пыдзыя сӧсыр спортсменъёс пӧлын велоспортъя Россилэн чемпионатаз кӧня ке медальёс утӥзы. Ӵошатсконъёс 15-17 куарусёнэ Омскысь велотрекын ортчизы. Йылпумъянъёс Россиысь Паралимпи комитетлэн сайтаз шараямын. 4 сюрс метрын Сергей Пудов зарни медаль утӥз. 3 сюрс метрын Арслан Гильмутдинов кыкетӥ, скретч амалын (ваньзы ӵош потыса) куинетӥ луиз. Элькунысьтымы спортсменъёс нырысьсэ командаен спринтын ӵошатсконэ пыриськизы. Арслан Гильмутдинов, Сергей Пудов но Владимир Чайников куинетӥ инты басьтӥзы. Нырысетӥ Москвалэн командаез луиз, кыкетӥ - Тюмень улосвыллэн. Россилэн чемпионатаз 11 улосвылъёсысь 30 спортсменъёс пыриськизы. Тодэ вайытом, азьвылгес Сергей Пудов но Арслан Гильмутдинов шоссеын велоспортъя Россилэн чемпионатаз зарни но азвесь медальёс утӥзы.  Тегъёс: Спорт велоспорт сӧсыръёс Удмуртия  